### NN 14/2026 (11.2.2026.), Pravilnik o načinu i uvjetima sudjelovanja službenika Ministarstva financija, Carinske uprave u međunarodnim projektima ili projektima međunarodne institucionalne suradnje

MINISTARSTVO FINANCIJA

138

Na temelju članka 21. stavka 7. Zakona o carinskoj službi (»Narodne novine«, br. 68/13, 30/14, 115/16, 39/19, 98/19, 155/23 i 36/24), ministar financija donosi

PRAVILNIK

O NAČINU I UVJETIMA SUDJELOVANJA SLUŽBENIKA MINISTARSTVA FINANCIJA, CARINSKE UPRAVE U MEĐUNARODNIM PROJEKTIMA ILI PROJEKTIMA MEĐUNARODNE INSTITUCIONALNE SURADNJE

Predmet Pravilnika

Članak 1.

(1) Ovim Pravilnikom propisuje se način i uvjeti sudjelovanja ovlaštenih službenika Ministarstva financija, Carinske uprave (u daljnjem tekstu: carinskog službenika) u međunarodnim projektima ili projektima međunarodne institucionalne suradnje (u daljnjem tekstu: međunarodni projekti tehničke pomoći).

(2) Pravilnikom iz stavka 1. ovoga članka za potrebe provedbe međunarodnih projekata tehničke pomoći u kojima sudjeluju carinski službenici na odgovarajući način primjenjuju se i odredbe Zakona koji regulira provedbu projekata međunarodne institucionalne suradnje Europske unije i projekata tehničke pomoći (u daljnjem tekstu Zakon).

Rodna neutralnost izraza

Članak 2.

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod bez obzira jesu li korišteni u muškom ili ženskom rodu.

Procjena potrebe sudjelovanja Carinske uprave

Članak 3.

(1) Potrebu sudjelovanja u međunarodnim projektima tehničke pomoći utvrđuje ravnatelj Carinske uprave, na prijedlog pomoćnika ravnatelja nadležnog za međunarodne poslove uzimajući u obzir strateške smjernice Ministarstva financija, Carinske uprave (u daljnjem tekstu: Carinska uprava), poseban interes Carinske uprave, administrativne resurse, te projekciju troškova koje će u vezi s upućivanjem carinskog službenika snositi Carinska uprava, kao i mogućnosti njihova financiranja.

(2) Sukladno odredbama Zakona Carinska uprava se može prijaviti za sudjelovanje u međunarodnom projektu tehničke pomoći, o čemu odlučuje ravnatelj Carinske uprave na prijedlog pomoćnika ravnatelja nadležnog za međunarodne poslove.

(3) Sukladno objavljenom natječaju/pozivu Carinska uprava podnosi kandidaturu.

(4) Nakon zaprimanja obavijesti nadležnog tijela ili organizacije o prihvaćanju kandidature Carinske uprave za sudjelovanje u međunarodnom projektu tehničke pomoći ravnatelj donosi Odluku o sudjelovanju u međunarodnom projektu tehničke pomoći s popisom službenika koji će sudjelovati u provedbi projekta.

Način sudjelovanja

Članak 4.

Carinski službenik u međunarodnom projektu tehničke pomoći može sudjelovati u svojstvu:

– voditelja projekta;

– dugoročnog twinning savjetnika;

– dugoročnog stručnjaka i

– kratkoročnog stručnjaka.

Opći uvjeti za sudjelovanje

Članak 5.

(1) Carinski službenik može se prijaviti za rad u međunarodnim projektima tehničke pomoći ako:

– ima zadnje dvije godišnje ocjene najmanje »naročito uspješan«

– nije kažnjavan niti u kaznenom postupku, niti u disciplinskom postupku za teže povrede službene dužnosti, niti se protiv njega vodi kazneni postupak, niti postupak zbog teže povrede službene dužnosti.

(2) Osim uvjeta iz stavka 1. ovoga članka carinski službenik mora ispunjavati uvjete i kriterije navedene u natječaju u kojem su propisani uvjeti, opseg djelovanja i vrijeme trajanja rada za stručnjake koji se traže u provedbi konkretnog projekta.

Posebni uvjeti za sudjelovanje

Članak 6.

(1) Za voditelja twinning projekta ili projekta tehničke pomoći može se predložiti carinski službenik koji ima najmanje pet godina radnog iskustva na poslovima carinskog službenika, najmanje dvije godine radnog iskustva u rukovođenju na poslovima iz opisa projekta te koji ima iskustvo na radu u projektnim aktivnostima.

(2) Za dugoročnog twinning savjetnika za provedbu twinning projekta i dugoročnog stručnjaka za provedbu projekta tehničke pomoći, ovisno o uvjetima pojedinog projekta, može se predložiti carinski službenik koji ima najmanje pet godina radnog iskustva na poslovima carinskog službenika, najmanje dvije godine radnog iskustva u rukovođenju na poslovima iz opisa projekta te koji ima iskustvo na radu u projektnim aktivnostima.

(3) Za kratkoročnog stručnjaka za provedbu projekta, ovisno o uvjetima i zahtjevima pojedinog projekta, može se predložiti carinski službenik koji ima najmanje tri godine radnog iskustva na poslovima carinskog službenika i najmanje dvije godine radnog iskustva u obavljanju stručnih poslova u području koje pokriva pojedini projekt.

(4) Uz ispunjavanje uvjeta iz stavka 1., 2. i 3. ovoga članka i članka 5. ovoga Pravilnika neophodno je znanje engleskog jezika te uputno znanje jezika države u kojoj se provodi projekt.

Postupak kandidature

Članak 7.

(1) Carinski službenik koji se kandidira za rad u međunarodnim projektima tehničke pomoći zamolbu za kandidaturu podnosi nadležnom pomoćniku ravnatelja ustrojstvene jedinice u kojoj je raspoređen.

(2) Carinski službenik dužan je uz zamolbu za kandidaturu iz stavka 1. ovoga članka dostaviti svoj životopis i navesti radno mjesto i aktivnost projekta za koje se želi kandidirati.

(3) Pomoćnik ravnatelja iz stavka 1. ovoga članka zamolbu za dobivanje suglasnosti s prilozima iz stavka 2. ovoga članka, zajedno s prijedlogom dostavlja nadležnom pomoćniku ravnatelja za međunarodne poslove.

(4) Pomoćnik ravnatelja za međunarodne poslove iz stavka 3. ovoga članka zamolbu za dobivanjem suglasnosti s prilozima iz stavka 2. ovoga članka, zajedno s mišljenjem, dostavlja ravnatelju Carinske uprave.

Vremensko trajanje

Članak 8.

(1) Carinski službenik u svojstvu voditelja projekta sudjeluje u planiranju, pripremi, provedbi i upravljanju projektnim aktivnostima te obavlja i druge poslove ovisno o pravilima pod kojima je projekt ugovoren.

(2) Za vrijeme trajanja projekta carinski službenik povremeno boravi u inozemstvu do 40 dana u kalendarskoj godini, a sukladno dinamici provedbe projekta.

(3) Carinski službenik u svojstvu dugoročnog twinning savjetnika za provedbu projekta izravno sudjeluje u pripremi i provedbi projekta, koordinira operativnu i administrativnu provedbu svih komponenti projekta u zemlji korisnici projekta te u tu svrhu boravi u inozemstvu tijekom trajanja provedbe projekta, sukladno projekt­nom ugovoru i dinamici provedbe.

(4) Carinski službenik u svojstvu dugoročnog stručnjaka za provedbu projekta koordinira i nadzire operativnu provedbu jedne ili više komponenti projekta te neposredno sudjeluje u provedbi aktivnosti.

(5) Ovisno o pojedinom projektu i njegovom trajanju, carinski službenik iz stavka 1. može boraviti u inozemstvu prema potrebi i po odobrenju ravnatelja Carinske uprave do 60 dana u kalendarskoj godini.

(6) Carinski službenik u svojstvu kratkoročnog stručnjaka za provedbu projekta neposredno provodi aktivnosti iz radnog plana projekta te za vrijeme trajanja projekta boravi u inozemstvu najduže do 40 dana u kalendarskoj godini.

(7) Rad na projektu mora se organizirati na način da ne utječe na redovno ispunjavanje poslovnih obveza carinskog službenika iz stavka 1. i 6. ovoga članka.

(8) Voditelj projekta može imati zamjenika.

(9) Na zamjenika voditelja projekta, na odgovarajući se način, primjenjuju odredbe ovoga Pravilnika koje se odnose na voditelja projekta.

Voditelj projekta i kratkoročni stručnjak

Članak 9.

Carinski službenik koji sudjeluje u međunarodnom projektu tehničke pomoći u svojstvu voditelja projekta ili kao kratkoročni stručnjak za provedbu projekta, za vrijeme boravka u inozemstvu prima plaću radnog mjesta na koje je raspoređen i naknade za sudjelovanje, ako su predviđene pravilima sudjelovanja u međunarodnom projektu tehničke pomoći.

Dugoročni twinning savjetnik

Članak 10.

(1) Carinskom službeniku koji se upućuje na rad za provedbu međunarodnog projekta tehničke pomoći u svojstvu dugoročnog twinning savjetnika propisana su međusobna prava i obveze, sukladno odredbama Zakona temeljem kojeg carinski službenik sklapa Sporazum s čelnikom nositelja projekta ili tijelom administratorom projekta.

(2) Sporazumom iz stavka 1. ovog članka utvrđuje se trajanje rada u inozemstvu te prava i obveze sukladno propisima i pravilima samog Ugovora o provedbi međunarodnog projekta tehničke pomoći koje Carinska uprava ili nositelj projekta sklapa s Europskom komisijom.

(3) Sporazum iz stavka 1. ovoga članka sklapa se na određeno vrijeme, u skladu s pravilima konkretnog Ugovora o provedbi međunarodnog projekta tehničke pomoći.

(4) Sporazum iz stavka 1. ovoga članka može se produljiti na određeno vrijeme ukoliko je Ugovor o provedbi projekta tehničke pomoći potrebno produljiti radi dovršetka svih planiranih aktivnosti, uz odobrenje ravnatelja Carinske uprave i uz prethodnu suglasnost carinskog službenika.

Članak 11.

Carinski službenik s kojim je sklopljen Sporazum iz članka 10. ovoga Pravilnika, za vrijeme trajanja rada u inozemstvu, kada to drugim propisom nije drugačije uređeno, prima plaću radnog mjesta s kojeg se upućuje te zadržava druga materijalna prava propisana odredbama koje se odnose na službenički status carinskog službenika.

Dugoročni stručnjak

Članak 12.

(1) Carinskom službeniku koji se upućuje na rad za provedbu međunarodnog projekta tehničke pomoći u svojstvu dugoročnog stručnjaka propisana su međusobna prava i obveze, sukladno odredbama Zakona temeljem kojeg carinski službenik sklapa Sporazum s čelnikom nositelja projekta ili tijelom administratorom projekta.

(2) Sporazumom iz stavka 1. ovog članka utvrđuje se trajanje rada u inozemstvu te prava i obveze sukladno propisima i pravilima samog Ugovora o provedbi međunarodnog projekta tehničke pomoći koje Carinska uprava ili nositelj projekta sklapa s međunarodnom institucijom, stranom carinskom administracijom, stručnom organizacijom i tijelom ili agencijom Europske unije.

(3) Sporazum iz stavka 1. ovoga članka sklapa se na određeno vrijeme, u skladu s pravilima konkretnog Ugovora o provedbi međunarodnog projekta tehničke pomoći.

(4) Sporazum iz stavka 1. ovoga članka može se produljiti na određeno vrijeme ukoliko je Ugovor o provedbi međunarodnog projekta tehničke pomoći potrebno produljiti radi dovršetka svih planiranih aktivnosti, uz odobrenje ravnatelja Carinske uprave i uz prethodnu suglasnost carinskog službenika.

(5) Carinskom službeniku koji sudjeluje u međunarodnom projektu tehničke pomoći u svojstvu dugoročnog stručnjaka za vrijeme trajanja projekta miruju prava i obveze iz radnog odnosa.

Ugovorni odnos nositelja projekta s dugoročnim twinning savjetnikom i dugoročnim stručnjakom za provedbu projekta

Članak 13.

(1) Carinska uprava ili nositelj projekta sklapa ugovor s carinskim službenikom koji sudjeluje u međunarodnom projektu u svojstvu dugoročnog twinning savjetnika za provedbu projekta ili dugoročnog stručnjaka za provedbu projekta kojim se reguliraju međusobna prava i obveze.

(2) Ugovorom iz stavka 1. ovoga članka carinskom službeniku utvrđuju se prava i obveze ovisno o pravilima upravljanja međunarodnim projektom.

(3) Ugovor iz stavka 1. ovoga članka sklapa se na određeno vrijeme ovisno o trajanju sudjelovanja carinskog službenika iz stavka 1. ovoga članka u međunarodnom projektu.

Prestanak rada

Članak 14.

(1) Carinskom službeniku iz članka 10., 12. i 13. ovoga Pravilnika prestaje rad u inozemstvu:

– raskidom Sporazuma

– istekom ugovorenog roka

– sporazumom ugovornih strana.

(2) Carinska uprava će jednostrano raskinuti Sporazum kada:

– međunarodna institucija, strana carinska administracija, stručna organizacija i tijelo ili agencija Europske unije kao partner organizacija u provedbi međunarodnog projekta tehničke pomoći u koju je upućen na rad zatraži opoziv carinskog službenika

– postoji potreba službe rada u Carinskoj upravi

– prestane poseban interes Carinske uprave iz članka 3. ovoga Pravilnika

– carinski službenik zbog zdravstvenih razloga nije u mogućnosti obavljati poslove radi kojih je upućen na rad u provedbu projekta tehničke pomoći,

– je protiv carinskog službenika pokrenut disciplinski postupak zbog teže povrede službene dužnosti

– je protiv carinskog službenika pokrenut kazneni postupak za kazneno djelo za koje se progoni po službenoj dužnosti

– carinskom službeniku prestane državna služba

– carinski službenik ne izvršava obveze iz Sporazuma

(3) Raskid ugovora može se iz opravdanih razloga zatražiti i carinski službenik prije isteka roka utvrđenog Sporazumom.

(4) Carinski službenik dužan je najmanje 30 dana prije isteka roka utvrđenog u Sporazumu o povratku na rad obavijestiti ustrojstvenu jedinicu nadležnu za upravljanje ljudskim potencijalima u Središnjem uredu, Carinskoj upravi.

Prava nakon prestanka rada

Članak 15.

(1) Carinski službenik koji je u međunarodnom projektu tehničke pomoći sudjelovao u svojstvu dugoročnog twinning savjetnika za provedbu projekta ili dugoročnog stručnjaka za provedbu projekta rasporedit će se na radno mjesto s kojeg je upućen.

(2) Iznimno, ako se carinski službenik iz stavka 1. ovoga članka po povratku sa sudjelovanja u međunarodnom projektu tehničke pomoći ne može rasporediti na radno mjesto s kojeg je upućen, rasporedit će se na slobodno radno mjesto za koje ispunjava propisane uvjete.

Mogućnost ponovne kandidature za dugoročnog twinning savjetnika i dugoročnog stručnjaka za provedbu projekta

Članak 16.

(1) Carinski službenik može se ponovno kandidirati na natječaj za rad u na provedbi međunarodnog projekta tehničke pomoći po isteku tri godine od dana povratka s rada na prethodnom međunarodnom projektu tehničke pomoći.

(2) Iznimno od stavka 1. ovoga članka, carinski službenik može se ponovno kandidirati na natječaj za rad na projektu međunarodne tehničke pomoći i prije isteka roka od tri godine od dana povratka s rada na međunarodnom projektu tehničke pomoći, ako mu je iz objektivnih razloga prekinut rad na međunarodnom projektu tehničke pomoći prije isteka ugovorenog roka ili kada je to u interesu Carinske uprave.

Troškovi sudjelovanja voditelja projekta i kratkoročnog stručnjaka

Članak 17.

(1) Voditelj projekta i kratkoročni stručnjak imaju pravo na nak­nadu troškova povezanih sa službenim putovanjem u okviru provedbe međunarodnog projekta tehničke pomoći u visini i na način određen pravilima međunarodnog projekta tehničke pomoći.

(2) Troškovi se nadoknađuju iz proračuna međunarodnog projekta tehničke pomoći namijenjenog naknadama stručnjaka za sudjelovanje i troškovima službenog putovanja na temelju odobrenja za odlazak na službeno putovanje i podnesenog izviješća nakon povratka sa službenog putovanja.

Troškovi sudjelovanja dugoročnog stručnjaka

Članak 18.

Troškove sudjelovanja carinskog službenika u svojstvu dugoročnog stručnjaka u međunarodnom projektu tehničke pomoći snosi nositelj projekta, uz naknade za sudjelovanje ako su predviđene pravilima sudjelovanja u međunarodnom projektu tehničke pomoći.

Raspodjela troškova sudjelovanja u projektu između nositelja i drugih institucija dionika projekta

Članak 19.

Nositelj projekta i institucije koje sudjeluju u projektu, u skladu sa Zakonom i odgovarajućim pravilima Europske unije, sporazumom uređuju način i iznos raspodjele:

– troškova povezanih sa službenim putovanjem

– dnevne paušalne naknade za rad

– troškova podrške provedbi projekta.

Pravila ponašanja

Članak 20.

(1) Carinski službenik koji se upućuje na rad radi sudjelovanja u provedbi međunarodnog projekta tehničke pomoći mora poštivati pravni poredak države u koju se upućuje te propise i pravila međunarodne institucije, strane carinske administracije, stručne organizacije i tijela ili agencije Europske unije.

(2) Carinski službenik za vrijeme rada i sudjelovanja u provedbi međunarodnog projekta tehničke pomoći obavlja poslove i zadaće na način utvrđen ugovorom između Carinske uprave i nositelja međunarodnog projekta tehničke pomoći, te sukladno propisima i pravilima međunarodne institucije, strane carinske administracije, stručne organizacije i tijela ili agencije Europske unije koja je part­ner u projektu.

(3) Carinski službenik za vrijeme rada i sudjelovanja u provedbi međunarodnog projekta tehničke pomoći postupa štiteći ugled Republike Hrvatske i ugled carinske službe.

Završna odredba

Članak 21.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/41
 Urbroj: 513-02-1820/9-26-11
 Zagreb, 5. veljače 2026.

Potpredsjednik
 Vlade Republike Hrvatske
 i ministar financija
 dr. sc. Tomislav Ćorić, v. r.